«Эрзянь кель» (валморо)

«Э́рзянь кель» — те валморонть сёрмадызеть эрзянь сёрмадеесь  Журавлёвонь Числав.
Эрзянь кель, тонь ине оймень сиянть
Авань моротнестэ саинь мон.
Седе гайтев эзинь марсе лия
Ды а содан седэ чевте, ён.
Кастан эйкакшт кортазь эрзянь кельсэ,
Рузонь келесь панжи тень од кить.
Кавто кельсэ кортан паро мельсэ,
Сынь монь эйсе кавто седей вийть.
Эрзянь кель, мон кенярдан тонь кисэ.
Ламо масторт тондеть содыть ней.
Эрзянь кель, тон – мазый цецянь кизэ.
Эрзянь кель, тон – Равов прыця лей!
Мон тонь эйсе вечкезь, стихсэ моран,
Кандан мелявкст, арсемат ды мельть…
Кадык эйсэть кортыть нуцькан, цёран,
Кезерь пингень мазый эрзянь кель!

 Сёрм.: 
 Журавлёв Ч. Вечкемань теште. 3 томсо. 2 томось: Стихть, поэмат, ёвтнемат - Саранск: Тип. "Крас .Окт.", 2000. 480 с.

Category:Эрзянь кель